IP คว้ารางวัล “บริษัทที่มีนวัตกรรมดีเด่น” เวที SET Awards 2022
IP ได้รับรางวัล “บริษัทที่มีนวัตกรรมดีเด่น” ด้านโภชนเภสัช โปรไบโอติก สำหรับการดูแลสุขภาพระดับเฉพาะทาง เวที SET Awards 2022 ภายใต้การเป็นบริษัทที่มีธรรมาภิบาล ขับเคลื่อนการเติบโตอย่างยั่งยืนต่อไป
IP ได้รับรางวัล “บริษัทที่มีนวัตกรรมดีเด่น” ด้านโภชนเภสัช โปรไบโอติก สำหรับการดูแลสุขภาพระดับเฉพาะทาง เวที SET Awards 2022 ภายใต้การเป็นบริษัทที่มีธรรมาภิบาล ขับเคลื่อนการเติบโตอย่างยั่งยืนต่อไป
31 ต.ค. 2565

ดร.ตฤณวรรธน์ ธนิตนิธิพันธ์ ประธานเจ้าหน้าที่บริหาร บริษัท อินเตอร์ ฟาร์มา จำกัด (มหาชน) หรือ IP ผู้ดำเนินธุรกิจด้านการพัฒนา คิดค้น และจำหน่ายผลิตภัณฑ์เพื่อสุขภาพและนวัตกรรมความงามสำหรับคน และผลิตภัณฑ์สุขภาพสำหรับสัตว์เลี้ยงและปศุสัตว์ เปิดเผยว่า บริษัทได้รับรางวัล “บริษัทที่มีนวัตกรรมดีเด่น” (Outstanding Innovative Company Awards) ด้านโภชนเภสัช โปรไบโอติก สำหรับการดูแลสุขภาพระดับเฉพาะทาง ประจำปี 2565 จากเวที SET Awards 2022
ทั้งนี้จัดขึ้นโดยตลาดหลักทรัพย์แห่งประเทศไทย ร่วมกับวารสารการเงินธนาคาร เพื่อยกย่องบริษัทจดทะเบียน ผู้บริหารสูงสุดของบริษัท บริษัทหลักทรัพย์ บริษัทหลักทรัพย์จัดการกองทุน บริษัทที่ปรึกษาทางการเงิน และทรัสต์เพื่อการลงทุนในอสังหาริมทรัพย์ ที่มีความยอดเยี่ยมและโดดเด่นในด้านต่าง ๆ ซึ่งเป็นส่วนสำคัญที่ยกระดับคุณภาพตลาดทุนไทยให้เติบโตอย่างมีคุณภาพและมั่นคง
โดยการได้รับรางวัลในครั้งนี้ นับเป็นการตอกย้ำความเป็นสุดยอดผู้นำด้านโปรไบโอติก ยอดขายเป็นอันดับ 1 ในประเทศไทย และอันดับ 1 ในโรงพยาบาล ที่ได้รับการยอมรับจากแพทย์ผู้เชี่ยวชาญให้ใช้ในโรงพยาบาลชั้นนำ และศูนย์สุขภาพชื่อดังระดับโลก จากความมุ่งมั่นเดินหน้าพัฒนานวัตกรรม ตอบโจทย์ความต้องการผู้บริโภคยุคปัจจุบันที่หันมาดูแลรักษาสุขภาพ ป้องกันการเกิดโรคและชะลอวัยกันมากขึ้น
อีกทั้ง นวัตกรรมโปรไบโอติกเฉพาะทาง ของบริษัทอินเตอร์ฟาร์มา เป็นการพัฒนาผลิตภัณฑ์ขึ้นไปอีกระดับ สำหรับโรคเฉพาะทาง อาทิ Probiota BL และโรคภูมิแพ้,  Probac Fit ใช้ในการลดไขมันช่องท้อง, Probac Ultra Collagen สำหรับสุขภาพผิวหน้าและผิวพรรณ, Probac Mood ใช้สำหรับสุขภาพจิตและอารมณ์ที่ดี เพิ่มความจำและป้องกันสมองเสื่อม
“อินเตอร์ ฟาร์มา ขอขอบคุณทุกภาคส่วน  ซึ่งการได้รับรางวัล SET Awards ในครั้งนี้ นับเป็นอีกความภาคภูมิใจอย่างยิ่งขององค์กร ซึ่งอินเตอร์ ฟาร์มา พร้อมเดินหน้าสร้างสรรค์นวัตกรรมเพื่อสุขภาพ ภายใต้การเป็นบริษัทที่มีธรรมาภิบาล ขับเคลื่อนการเติบโตอย่างยั่งยืนต่อไป” ดร.ตฤณวรรธน์ กล่าว
ทั้งนี้ ปัจจุบัน IP แบ่งกลุ่มผลิตภัณฑ์ออกเป็น 6 กลุ่ม ประกอบด้วย 1.นวัตกรรมยารักษาโรค (Pharmaceutical Innovation), 2.โภชนบำบัดเพื่อการรักษาสุขภาพและชะลอวัย (Wellness &amp; Anti-Aging Nutraceuticals), 3.เวชสำอางและนวัตกรรมความงาม (Cosmeceuticals &amp; Aesthetic Innovation), 4.ผลิตภัณฑ์ดูแลและส่งเสริมสุขภาพของสัตว์เลี้ยง(Companion Animal Healthcare), 5.ผลิตภัณฑ์ดูแลและส่งเสริมสุขภาพสำหรับปศุสัตว์ (Livestock Animal Healthcare) และ 6. ธุรกิจร้านขายยาภายใต้แบรนด์ “LAB PHARMACY”